### Resume

Klimatilpasningsplan, stormflodsstrategi, natur og friluftsstrategi, biodiversitetsplan mv. sætter visioner og retning for kommunens arbejde med 'det blå' og 'det grønne', herunder også at samtænke brugen af arealer og arbejde med synergier.

Forvaltningen ønsker at udarbejde en samlet strategi for hvordan vi i byer kan forene bynatur, biodiversitet og regnvandshåndtering i spændende byrum i sammenhæng med det omgivende landskab, hvor natur og vandtilbageholdelse er korridorer med rekreative muligheder.

### Sagsfremstilling

Vejle Kommune er begunstiget af store værdifulde og sammenhængende naturområder med rekreative muligheder men samtidig også udfordret af en beliggenhed med store udfordringer i forhold til oversvømmelse ved skybrud og stormflod.

Der arbejdes i dag med mange indsatser omhandlende natur, vandhåndtering og rekreative oplevelser. Mange af disse indsatser er beskrevet i forskellige planer og strategier. Alle planer og strategier arbejder ind i Klimaplanen, som retningssætter det overordnede mål om en anderledes fremtid, hvor CO2 skal reduceres og områder skal være klimatilpasset. Der er samlet set en tydelig retning for, hvor vi gerne vil hen. Vi vil have mere skov, større biodiversitet, mere vand på terræn, flere stier til natur- og rekreative oplevelser osv. Vores hverdag bliver mere grøn og mere blå.

Der er flere gode eksempler for projekter, som forener elementerne - Østparken, Sam Mogensen og på sigt Membranen. I såvel nye som eksisterende boligområder og i midten af [adresse] og Centerbyerne er der brug plads til vandhåndtering til at sikre ejendomme og værdier mod fremtidens vejr og til bynatur med rekreative muligheder til gavn for borgere og besøgende.

Forvaltningen foreslår, at der påbegyndes et arbejde med en blågrøn strategi for byrum og landskab, hvor fokus er at skabe mere grønt og blåt i Vejle by og centerbyerne og koble dette med den omkringliggende natur og de naturlige vandveje. De grønne og blå korridorer i det åbne land skal videreføres i bynatur og områder til vandhåndtering, således at fremtidens udfordringer løses i symbiose mellem by og land. En opgave, vi lykkes bedst og billigst med ved at arbejde med langsigtede perspektiver på vores arealdisponeringer.

Mål

Der arbejdes med en helhedstankegang, hvor de eksisterende planer, strategier og indsatser kobles i en strategi med tydelige ambitioner og mål for blågrønne værdier i by- og boligområder. Effekten er at skabe meningsfulde og synlige områder, som sammenbinder natur, vandhåndtering og rekreative elementer på tværs af by og land i samarbejde med relevante aktører.

I relation til Liva Mikkelsen er en indsats at udarbejde en kyststrategi; denne vil inkorporeres i den blå-grønne strategi.

Proces

Der nedsættes en projektgruppe på tværs af fagligheder i Teknik & Miljø. Der udarbejdes en oplæg til Udvalgets drøftelse på oktober mødet, hvor forslag til indhold, ambitioner og mål præsenteres med en forventning om at et forslag til den blågrønne strategi for byrum og landskab kan præsenteres på Udvalgets møde i januar måned 2023. Strategien udarbejdes sideløbende med det igangsatte arbejde med Kommunens Planstrategi med forventning om, at de første udpegninger i den blågrønne plan kan være en del af Kommuneplan 2025.

Der nedsættes en politisk styregruppe bestående af medlemmer fra Klima, Natur og Miljøudvalget og Teknisk Udvalg , da strategien både omhandler byrum og det åbne land. Klima, Natur og Miljøudvalget varetager formandsskabet for styregruppen.

### Økonomi

Udarbejdelsen af strategien afholdes indenfor det eksisterende driftsbudget.

### Klima og resiliensvurdering

En samlet strategi for udvikling af natur og vandhåndtering vil medvirke til at skabe sammenhængende og langtidsholdbare løsninger, hvor udfordringerne med vand samtænkes med attraktive byrum og landskaber med en blågrøn oplevelse i hverdagen til gavn for alle borgere.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretningg. |

### Beslutning

Taget til efterretning, idet udvalget foreslår [adresse], at Teknisk Udvalg får tre pladser i styregruppen, for at sikre en bred politisk repræsentation.